A Tanács 1520/98/EK Rendelete
(1998. július 13.)
a Balti-tenger, a Baeltek, és az Øresund vizei halászati erőforrásainak védelme érdekében egyes technikai intézkedések megállapításáról szóló 88/98/EK rendelet módosításáról
AZ EURÓPAI UNIÓ TANÁCSA,
Tekintettel az Európai Közösséget létrehozó szerződésre és különösen annak 43. cikkére,
Tekintettel a Bizottság javaslatára [1],
Tekintettel az Európai Parlament véleményére [2],
Mivel a halászat és akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendelet [3] 2. és 4. cikke alapján a Tanács feladata, hogy a rendelkezésre álló tudományos szakvélemények fényében olyan védelmi intézkedéseket fogadjon el, amelyek az élő tengeri erőforrások fenntartható alapon történő racionális és felelős kiaknázásának biztosításához szükségesek; mivel e célból a Tanács a halászfelszereléseket és azok használati módjait érintő technikai intézkedéseket állapíthat meg;
Mivel a 88/98/EK rendelet [4] bizonyos technikai intézkedéseket állapít meg a Balti-tenger, a Baeltek és az Øresund vizei halászati erőforrásainak megőrzésére;
Mivel a halászatról valamint a Balti-tengerben és a Baeltekben élő erőforrások védelméről szóló egyezmény (a továbbiakban "Gdanski Egyezmény") által létrehozott "Balti-tengeri Halászati Bizottságként" említett Nemzetközi Balti-tengeri Halászati Bizottság megállapítja a Balti-tengerben folyó halászati műveletekre vonatkozó szabályokat;
Mivel az 1997. szeptember 17-i levelében a Balti-tengeri Halászati Bizottság értesítette a szerződő államokat a Bizottság 23. ülésén elfogadott egyes ajánlásokról, amelyek célja többek között néhány technikai intézkedés módosítása;
Mivel a Gdanski Egyezmény úgy rendelkezik, hogy a Közösségnek hatályba kell léptetnie az említett ajánlásokat a Balti-tenger, a Baeltek és az Øresund vizei tekintetében az Egyezmény XI. cikkében szabályozott kifogási eljárásra figyelemmel; mivel az ilyen kifogásnak nincs alapja;
Mivel a Tanács a halászfelszerelésekre és azok használati módjaira vonatkozóan technikai intézkedéseket állapíthat meg,
ELFOGADTA EZT A RENDELETET:
1. cikk
A 88/98/EK rendelet az alábbiak szerint módosul:
1. A 2. cikk (1) bekezdésében az érdes lepényhalat
(Platichtys flesus)
és a sima lepényhalat
(Pleuronectes platessa)
érintő rendelkezések helyébe az alábbi rendelkezés lép:
"Fajok | Víz | Tilalmi időszak |
Érdes lepényhal (Platichtys flesus) | 26., 28., és 29. alterület az északi szélesség 59°30′-től délre | február 15-től május 15-ig |
Érdes lepényhal | 32. alterület | február 1-jétől június 30-ig |
Nőstény érdes lepényhal | 22. alterület a II. mellékletben ismertetett földrajzi terület kivételével | február 1-jétől április 30-ig |
Sima lepényhal (Pleuronectes platessa) | 26., 27., 28. és 29. alterület az északi szélesség 59°30′-től délre | február 15-től május 15-ig |
Nőstény sima lepényhal | 22. alterület a II. mellékletben ismertetett földrajzi terület kivételével, és a 24. és 25. alterület | február 1-jétől április 30-ig" |
2. A 9. cikk (1) bekezdése helyébe az alábbi rendelkezés lép:
"1. Tilos lazac (Salmo salar) vagy tengeri pisztráng (Salmo trutta) halászatakor:
- lebegő vagy lehorgonyzott hálót használni június 1-jétől szeptember 15-ig a 22-31. alterület vizeiben,
- lebegő vagy lehorgonyzott hálót használni június 15-től szeptember 30-ig a 32. alterület vizeiben,
- lebegő és lehorgonyzott horogsort használni április 1-jétől november 15-ig a 22-31. alterület vizeiben,
- húzókötelet és lehorgonyzott horogsort használni július 1-jétől szeptember 15-ig a 32. alterület vizeiben.
A tiltott terület a tilalmi időszakban meghaladja az alapvonalaktól számított négy tengeri mérföldet. A keleti hosszúság 22°30′-től (Benktskär világítótorony) keletre lévő területen a finn felségvizeken és halászati övezeten belül tilos lebegő és lehorgonyzott horogsorral halászni július 1-jétől szeptember 15-ig."
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ezt a rendeletet 1998. január 1-jei hatállyal kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. július 13-án.